《和小阮沇感时韵》
宋代·程公许

豆笾列炙凌丘垤，有酒如渑旨且洌。
得似年丰世小康，渔樵结社谈蜚屑。
畏途羊肠偏宇县，二十年间行未彻。
忧时无力为支撑，问计商颜未能决。
频年水旱酿灾眚，况复刀兵值空劫。
剜疮补肉不遑恤，椎肤沥髓供一切。
诗歌硕鼠相乐郊，泽自无鱼可堪竭。
何时天狼陨芒焰，尽驱狐兔絷故穴。
危机欲济重坎陷，暴征须戢猛火烈。
所期世路静风尘，甘隐瓜畴耘露瓞。
阿咸年少知激昂，勉法前修立功业。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。